Ранните години на своята служба крайцерите тип „Паурфул“ минават в Далечния изток, а в 1899 г., в хода на англо-бурската война, оперативно доставят в Капската колония две бригади морска пехота. В периода 1902 – 1904 г. крайцерите са модернизирани с добавянето на четири 152 mm оръдия и преработване на котлите за работа с нефт. Вследствие на съмнителната им бойна ценност и отсътствие на ясна тактическа роля, голяма част от времето след модернизацията крайцерите от типа „Паурфул“ са в резерва. Към началото на Първата световна война „Паурфул“ и „Терибъл“ окончателно остаряват и в 1912 и 1915 г. са прекласифицирани на учебен кораб и плаваща казарма. В тези роли се използват до своето окончателно изваждане от флота и утилизиране в периода 1929 и 1932 г.